Oficiālais Vēstnesis 226 E , 15/09/2005 Lpp. 0359 - 0361



P6_TA(2004)0113 Situācija Kongo Demokrātiskās Republikas austrumos Eiropas Parlamenta rezolūcija par situāciju Kongo Demokrātiskajā Republikā Eiropas Parlaments, - ņemot vērā Reglamenta 115. panta 5. punktu, A. tā kā Dāresalāmā notikušajā ANO Konferencē par Lielajiem ezeriem sešpadsmit Āfrikas valstu vadītāju klātbūtnē tika izteiktas svinīgas apņemšanās; B. tā kā mazāk nekā nedēļu pēc minētās konferences Ruandas karaspēks atkal, jau trešo reizi desmit gadu laikā iebruka Kongo Demokrātiskajā Republikā; C. tā kā pēc atkārtota vardarbības uzliesmojuma civiliedzīvotāji Kongo Demokrātiskās Republikas austrumos tiek regulāri pakļauti kara noziegumiem un nopietniem cilvēktiesību pārkāpumiem, kā arī satriekts par to, ka seksuālo vardarbību un izvarošanu izmanto kā kara ieročus pret kongoiešu sievietēm un ka lielākajai daļai upuru nav pieejama vajadzīgā veselības aprūpe; D. satriekts par ziņām par izvarošanas, pedofilijas un citiem vardarbības aktiem, ko atsevišķi ANO Misijas Kongo Demokrātiskajā Republikā (MONUC) militārā un civilā personāla locekļi vērš pret civiliedzīvotājiem; E. tā kā Kongo Demokrātiskā Republika cīnās, lai atgūtos no sešus gadus ilgā postošā konflikta, kura rezultātā ir gājuši bojā vairāk nekā trīs miljoni cilvēku, kurš turpina destabilizēt Centrālo Āfriku un izraisa milzīgas ciešanas valsts civiliedzīvotājiem; F. tā kā Kongo Demokrātiskā Republika atrodas ļoti sarežģītā pārejas posmā un tās grūtais uzdevums ir izveidot darbotiesspējīgas iestādes, un uzsverot, ka visu iesaistīto pušu sadarbība ir absolūti nepieciešama, lai šī pāreja būtu veiksmīga; G. tā kā Ruandas 1994. gadā kritušās valdības bruņoto spēku klātbūtne jau desmit gadus tiek izmantota kā attaisnojums, lai Kongo Demokrātiskajā Republikā būtu Ruandas pašreizējās valdības karaspēks; H. tā kā starptautiskā sabiedrība nav pietiekami nopietni novērtējusi nepieciešamību vērsties pret Interahamwe un ex-FAR (Ruandas bruņotie spēki); I. tā kā ANO izmeklēšanas komisijas 2004. gada augusta ziņojumā bija uzsvērta Runadas loma pret Kongo valdību vērsto nemiernieku spēku atbalstīšanā un bruņojuma nodrošināšanā, it īpaši to nemiernieku atbalstīšanā, kuri okupēja Bukavu pilsētu 2004. gada jūnijā, kā arī Ruandas spēku ieroču uzglabāšanā Kivu; J. tā kā 2003. gada augustā ANO bija aplēsusi, ka to kongoiešu skaits, kas ir pārvietoti savā valstī pēc bruņotā konflikta sākuma, sasniedz 3,4 miljonus, un lielākā daļa no viņiem atrodas Kongo Demokrātiskās Republikas austrumos; K. tā kā Āfrikas Savienība vēlas aktīvāk piedalīties nelegālo bruņoto grupu, it īpaši ruandiešu bruņoto grupu atbruņošanā, kuras ir izvietojušās Kongo Demokrātiskās Republikas austrumos; L. tā kā saskaņā ar ANO Drošības padomes ziņojumu nelikumīgie spēki turpina ieplūst Kongo Demokrātiskajā Republikā pāri tās robežām; M. tā kā vairāk kā jebkad ir nepieciešams atbruņot bruņotās grupas, kas atrodas Kongo Demokrātiskās Republikas teritorijā, kā to paredz 1999. gada Lusakas un 2002. gada Pretorijas vienošanās; N. tā kā Ituri apgabals un Kivu ziemeļu un dienvidu provinces joprojām nav samierinātas un dabas resursu nepārtraukta nelegāla izmantošana turpina uzkurināt konfliktu; 1. nosoda Ruandas vienpusējo militāro darbību un pieprasa nekavējoties un bez atrunām atsaukt tās karaspēku no Kongo teritorijas; 2. uzskata, ka šāda vienpusēja rīcība var nopietni ietekmēt miera procesu un stabilitāti Lielo ezeru reģionā, un uzsver vajadzību ievērot visas izteiktās apņemšanās; 3. pieprasa Ruandas valdībai ievērot Kongo Demokrātiskās Republikas teritoriālo integritāti un visām konfliktā iesaistītajām pusēm ievērot 2003. gada miera līgumu un ANO Drošības padomes rezolūcijas un atbilstoši rīkoties; 4. uzsver, ka Starptautiskajā konferencē par mieru un stabilitāti Lielo ezeru reģionā, kura 2004. gada 20. novembrī notika Dāresalāmā (Tanzānija), valstu vadītāji apņēmās izbeigt reģionā notiekošos konfliktus; 5. stingri nosoda seksuālas vardarbības gadījumus un daudzās izvarošanas, ko Kongo Demokrātiskajā Republikā ir veikušas bruņotās grupas, kā arī atsevišķi MONUC militārā un civilā personāla locekļi; 6. pieprasa Kongo Demokrātiskās Republikas valdībai īstenot steidzamu medicīnas programmu, lai palīdzētu seksuālās vardarbības upuriem valsts austrumos; 7. pieprasa Kongo valdībai saistībā ar tiesiskuma atjaunošanu nodot tiesai visas personas, kas ir atbildīgas par vardarbības aktiem; 8. atzinīgi vērtē ANO lēmumu uzsākt izmeklēšanu par paziņotajiem seksuālās vardarbības aktiem pret sievietēm un pieprasa līdz izmeklēšanas slēdzienu saņemšanai atstādināt iesaistītās personas; 9. pieprasa Padomei veikt visus vajadzīgos pasākumus, lai sadarbībā ar MONUC un saskaņā ar ANO pilnvarām organizētu Kongo atrodošos nelegālo bruņoto grupu atbruņošanu, it īpaši to grupu atbruņošanu, kuras atbalsta bijušo Ruandas valdību (Interahamwe un ex-FAR); 10. vēlas, lai Eiropas Savienības dalībvalstu bruņotie spēki aktīvi piedalītos Āfrikas Savienības miera uzturēšanas spēku un vienotas Kongo valsts armijas izveidošanā; 11. stingri pieprasa Padomei, lai tā nekavējoties pēc operācijas "Artemis" parauga paredzētu jaunu Eiropas Savienības misiju Kongo Demokrātiskajā Republikā, lai veicinātu drošību valsts austrumos, it īpaši pierobežas zonā starp Ruandu un Kongo Demokrātisko Republiku; 12. pieprasa ievērot ieroču embargo un ieviest efektīvu mehānismu, lai kontrolētu starptautiskos un iekšzemes ieroču sūtījumus; 13. pieprasa ANO Drošības padomei ieviest sankcijas (pārvietošanās brīvības ierobežojumus, aizliegumus saistībā ar banku pakalpojumiem) pret personām, kuru piedalīšanās bagātību izlaupīšanā būtu pierādīta, kā arī pret visām personām, kas ar savu rīcību apdraud miera procesu; 14. pieprasa ievērot vēlēšanu grafiku, lai kongoieši varētu nepiespiesti un demokrātiski izvēlēties savus vadītājus; 15. uzdod tā priekšsēdētājam nosūtīt šo rezolūciju Padomei, Āfrikas Savienībai, Kongo Demokrātiskās Republikas un Ruandas valdībām, kā arī ANO ģenerālsekretāram. --------------------------------------------------